האצטדיון הקהילתי ברנטפורד

האצטדיון הקהילתי ברנטפורד (באנגלית: Brentford Community Stadium) נקרא באופן רשמי האצטדיון הקהילתי ג'יטק בשל הסכם חסות (באנגלית: Gtech Community Stadium) הוא אצטדיון כדורגל בברנטפורד , שברובע האונסלו, לונדון, אנגליה. האצטדיון מכיל 17,250 מקומות והוא משמש כאצטדיונה הביתי של קבוצת הכדורגל ברנטפורד. האצטדיון משמש גם למשחקי רוגבי והוא שימש בעבר כמגרשה הביתי של קבוצת הרוגבי לונדון אייריש עד שזו פשטה רגל בשנת 2023. כמו כן האצטדיון היה אחד מעשרת האצטדיונים שאירחו את יורו 2022 לנשים.

 היסטוריה 
 תהליך התכנון והבנייה 
כבר בשנות ה-70, מועדון הכדורגל ברנטפורד החל לדחוף לבניית אצטדיון חדש שיחליף את מגרש הבית שלו הגריפין פארק, שנבנה בשנת 1904. עם זאת, התוכניות הפכו קונקרטיות רק עשרות שנים מאוחר יותר, כאשר באוקטובר 2002 המועדון פרסם תוכניות לבניית אצטדיון בעל קיבולת של 20,000 מושבים ליד גשר קיו בעיר, כאשר התכנית השאפתנית כללה גם רכבת מונורייל שתוביל לאצטדיון, אך זו הוסרה במהרה מהתוכניות. הפרויקט היה בשלבי תכנון במשך שנים, עד שבדצמבר 2007 המועדון הכריז כי הבטיח את רכישת הקרקע בה תוכנן האצטדיון. ובפברואר 2008 הושלמה רכישת הקרקע יחד עם חברת באראט הומס בע"מ.

הפרויקט המשיך להתקדם לאט, עד שב-28 ביוני 2012, רכש המועדון את השטח מחברת באראט הומס, והודיע שבכוונתו לבנות אצטדיון בעל קיבולת של 20,000 מושבים על הקרקע שקנה, ושאף תהיה אפשרות להרחבת האצטדיון ל-25,000 מושבים. בדצמבר 2013 קיבל המועדון אישור להקמת האצטדיון החדש ממועצת רובע האונסלו, ואישור נוסף התבקש והתקבל מראש עיריית לונדון דאז בוריס ג'ונסון. כשתאריך הפתיחה המיועד היה קיץ 2016. עם זאת עקב עיכובים והתנגדויות שהגישו תושבים התברר במהרה שלא ניתן יהיה לעמוד בתאריך הפתיחה המיוחל. ורק בספטמבר 2016 התקבל אישור סופי להתחלת הבנייה, כאשר בשלב זה צומצמה קיבולת האצטדיון ל-17,250 מושבים. 

עוד קודם לכן ב-15 באוגוסט 2016, קבוצת הרוגבי לונדון אייריש הודיעה כי היא מנהלת משא ומתן למעבר לאצטדיון הקהילתי החדש של ברנטפורד. המועדון, ששיחק באותה תקופה באצטדיון מדג'סקי ברדינג, ברקשייר, קיוו לחזור לבירה. ובפברואר 2017, הוכרז כי האצטדיון ישמש כבית לברנטפורד וללונדון אייריש בצוותא.

ב-24 במרץ 2017 החלו עבודת הבנייה עם פינוי האתר ועבודות ההכנה, אך העבודות העיקריות החלו רק באביב 2018. כשהתוכנית המקורית הייתה לפתיחה באביב 2020, וההערכה הייתה שעלות הפרויקט תגיע לכ-70 מיליון ליש"ט. בדצמבר 2018 הוכרז שהאצטדיון יהיה אחד מעשרת האצטדיונים שיארחו את יורו 2021 לנשים.

בעקבות מגפת הקורונה הפתיחה הרשמית נדחתה, וב-30 באוגוסט 2020 הוכרז שהאצטדיון מוכן.

 פתיחה 
ב-1 בספטמבר 2020, התקיים משחק הכדורגל הראשון באצטדיון כאשר ברנטפורד המקומית אירחה את אוקספורד יונייטד למשחק ידידות שנערך ללא קהל לאור הגבלות שהטילה הממשלה בעקבות מגפת הקורונה והסתיים בתוצאה 2–2. המשחק התחרותי הראשון באצטדיון הקהילתי התקיים ב-6 בספטמבר, כאשר ברנטפורד אירחה את וויקומב וונדררס בסיבוב הראשון של גביע הליגה המשחק הסתיים בתוצאה 1–1, וברנטפורד ניצחה בסוף בדו-קרב פנדלים. ב-19 בספטמבר התקיים באצטדיון משחק הליגה הראשון כאשר ברנטפורד ניצחה 3–0 את האדרספילד טאון.

ב-29 בנובמבר 2020 התקיים באצטדיון משחק הרוגבי הראשון כשלונדון אייריש ניצחה את לסטר טייגרס 22–9.

 הסכם חסות 
ב-28 ביולי 2022, פורסם כי ברנטפורד חתמה על הסכם חסות לעשר שנים עם חברת ג'יטק (Grey Technology), יצרנית ומפיצה של ציוד לבית ולגן. וששם האצטדיון יוחלף ל"אצטדיון הקהילתי ג'יטק" (באנגלית: Gtech Community Stadium).

 דרכי גישה 
אתר האצטדיון ממוקם בין הכבישים A4 ו-M4. האצטדיון צמוד לתחנת הרכבת קיו ברידג' (באנגלית: Kew Bridge), ותחנת הרכבת התחתית הקרובה ביותר היא תחנת גאנרסברי (Gunnersbury), שעל קו דיסטריקט.

 יורו 2022 לנשים 
בדצמבר 2018 הוכרז שהאצטדיון יהיה אחד מעשרת האצטדיונים שיארחו את יורו 2021 לנשים. טורניר שנדחה בשנה בעקבות מגפת הקורונה.

האצטדיון אירח 4 משחקים במסגרת הטורניר:
תאריךקבוצה א'תוצאהקבוצה ב'שלבצופים8 ביולי 20224–0שלב הבתים15,73612 ביולי 20222–0שלב הבתים16,03716 ביולי 20220–1שלב הבתים16,04121 ביולי 20222–0רבע הגמר16,025

 גלריה 

 קישורים חיצוניים 


 האצטדיון ממעוף רחפן
 סרטון של בניית האצטדיון

 הערות שוליים 

קטגוריה:לונדון: ספורט
קטגוריה:לונדון: אצטדיוני כדורגל
קטגוריה:האונסלו
קטגוריה:ברנטפורד (כדורגל)